51. ΑΠΟΦΑΣΗ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Δ4β/Οίκ. 14254 της 9 Οκτ./21  Νοεμ. 1979 (ΦΕΚ Β΄1068) Περί καθορισμού δικαιολογητικών εξόδων κηδείας των κηδευομένων με δημόσια δαπάνη. Έχοντας υπόψη τις διατάξεις: Του Νόμ. 409/76 (ΦΕΚ 209 τ.Α΄) παρ. 4, αποφασίζουμε: Καθορίζουμε τα δικαιολογητικά που απαιτούνται για την έκδοση εντάλματος πληρωμής εξόδων κηδείας, των κηδευομένων με δαπάνη του Δημοσίου βάσει των διατάξεων του Νόμ. 409/1976 ως ακολούθως: 1.Αίτηση του ενδιαφερομένου χαρτοσημασμένη με πάγιο τέλος 10 δραχμών (το όνομα του ενδιαφερομένου θα πρέπει να συμπίπτει με το όνομα του προσώπου που εξόφλησε ή θα εξοφλήσει το τιμολόγιο του γραφείου κηδειών που ανέλαβε την κήδευση). 2.Αντίγραφο ληξιαρχικής πράξεως θανάτου. 3.Αντίγραφο Πράξεως της τριμελούς εξ Υπουργών Επιτροπής με την οποία εγκρίνεται η κήδευση δημοσία δαπάνη του αποθανόντος. 4.Βεβαίωση της Υπηρεσίας Περιθάλψεως Δημοσίων υπαλλήλων ότι κατατέθηκε το βιβλιάριο ασθενείας του αποθανόντος, εφ’ όσον κατείχε τέτοιο βιβλιάριο ή υπεύθυνη δήλωση του συγγενούς ή οικείου δικαιούχου ότι ο αποθανών δεν κατείχε βιβλιάριο. 5.Υπεύθυνη δήλωση του ενδιαφερομένου οικείου, ή συγγενούς κλπ. ότι ο αποθανών δεν ήταν ασφαλισμένος σε ασφαλιστικό Οργανισμό ή Ταμείο από το οποίο καταβάλλονται έξοδα κηδείας. Σε αντίθετη περίπτωση θα προσκομίζεται βεβαίωση του ασφαλιστικού φορέα για το καταβλητέο ποσό. 6.Επίσημο τιμολόγιο του εργολάβου κηδειών ή επίσημες εξοφλητικές αποδείξεις προσφερθεισών υπηρεσιών. Εάν δεν εκδόθηκαν επίσημες εξοφλητικές αποδείξεις, σύμφωνα με τον Κώδικα Φορολογικών Στοιχείων τα σχετικά αποδεικτικά στοιχεία απλές αποδείξεις να είναι χαρτοσημασμένα με 3% επί της αναγραφομένης τιμής, να αναγράφουν διεύθυνση κατοικίας του εκδόσαντος και να είναι θεωρημένα για το γνήσιο της υπογραφής από δημοσία αρχή. 7.Στην περίπτωση που ενδιαφερόμενος των εξόδων κηδείας εμφανίζεται ο εργολάβος, είναι απαραίτητη έγγραφη εντολή του οικείου ή συγγενούς κλπ. του αποθανόντος προς τον εργολάβο για την τέλεση της κηδείας και βεβαίωση του ιδίου προσώπου επί του επισήμου τιμολογίου ότι προσφέρθηκαν όλες οι αναγραφόμενες υπηρεσίες και διατέθηκαν τα αναγραφόμενα πάσης φύσεως είδη. 8.Η απόφαση αυτή να δημοσιευθεί στην Εφημερίδα της Κυβερνήσεως. 9.Μετά τη δημοσίευση της αποφάσεως αυτής καταργείται η απόφαση Δ4β/11760/6.9.1976. Με την Δ4β/οίκ. 12922/30-30 Σεπτ. 1985 (ΦΕΚ Β΄581) απόφ. Υπ.Υγείας, Πρόνοιας και Κοιν. Ασφαλίσεων ορίστηκαν τα εξής: 1.Συμπληρώνουμε τη σχετική (2) απόφαση, ορίζουμε, όπως για τις περιπτώσεις που η κήδευση Δημοσία Δαπάνη εξαγγέλλεται από την Κυβέρνηση και γίνεται παγκοίνως γνωστό, ουδέν δικαιολογητικό απαιτείται παρά μόνο η απόφαση του εξουσιοδοτημένου, από το Υπουργικό Συμβούλιο οργάνου με την οποία εγκρίνεται η κήδευση του αποθανόντος με δαπάνη του Δημοσίου. 2.Η παρούσα έχει ισχύ για όλες τις περιπτώσεις που εκκρεμούν και δεν έχουν εκδοθεί τα σχετικά εντάλματα. 